proxectonos/corpus_dominio_legal_administrativo_tmp huggingface dataset:
DECRETO 99/2010, do 17 de xuño, polo que se nomea reitor da Universidade de Santiago de Compostela o profesor doutor Juan José Casares Long.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 24/06/2010

A Lei orgánica 6/2001, do 21 de decembro, de universidades, modificada pola Lei orgánica 4/2007, do 12 de abril, regula no seu artigo 20 a forma de elección do reitor e dispón que será nomeado polo órgano correspondente da comunidade autónoma.
Pola súa banda, os estatutos da Universidade de Santiago de Compostela, aprobados polo Decreto 28/2004, do 22 de xaneiro, dispón no seu artigo 85.1º que o reitor será elixido pola comunidade universitaria mediante elección directa e sufraxio universal libre e secreto, e nomeado pola Xunta de Galicia.
Recibido na Consellería de Educación e Ordenación Universitaria un escrito da Universidade de Santiago de Compostela do 4 de xuño de 2010 en que consta que, unha vez realizada a proclamación provisional do reitor electo o día 26 de maio de 2010 e transcorrido o prazo de presentación de recursos contra o dito acordo sen que se tivese presentado ningún, a Comisión Electoral Central acorda proclamar reitor electo o profesor Juan José Casares Long. Por tanto, en cumprimento do disposto legalmente, procede o oportuno nomeamento.
Na súa virtude, en uso das atribucións que me confire a Lei 1/1983, do 22 de febreiro, reguladora da Xunta e da súa Presidencia, por instancia da Universidade de Santiago de Compostela, por proposta do conselleiro de Educación e Ordenación Universitaria, e logo de deliberación do Consello da Xunta de Galicia na súa reunión do día dezasete de xuño de dous mil dez,
DISPOÑO:
Artigo único.-Nomear reitor da Universidade de Santiago de Compostela o profesor doutor Juan José Casares Long.
Santiago de Compostela, dezasete de xuño de dous mil dez.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación Universitaria
RESOLUCIÓN do 16 de xuño de 2010 pola que se procede á modificación da Resolución do 3 de maio de 2010, pola que se convocan cursos para o persoal ao servizo das entidades locais de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 23/06/2010

Considerando, a Resolución do 3 de maio de 2010 pola que se convocan os cursos para o persoal ao servizo das entidades locais de Galicia (DOG nº 86, do 7 de maio), na base cuarta, letra F e na base oitava, letra D desta, referentes ás facultades da Escola Galega de Administración Pública.
Á vista do elevado número de vacantes observadas no curso «LO10031 sobre xestión de infraestruturas deportivas e equipamentos comunitarios».
Co obxecto de ampliar a formación do persoal ao servizo da Administración autonómica.
RESOLVO:
-Abrir un novo prazo de presentación de solicitudes, de dez días naturais contados a partir da publicación da presente resolución no Diario Oficial de Galicia, na segunda edición do curso «LO10031 sobre xestión de infraestruturas deportivas e equipamentos comunitarios», que se celebrará en Santiago de Compostela, os días 14, 16, 21 e 23 de setembro de 2010.
-Ampliar os destinatarios do mencionado curso ao persoal dependente da Administración autonómica cuxo posto de traballo estea relacionado coa materia obxecto do curso.
-Modificar os obxectivos e contido do mencionado curso, tal e como se detalla no anexo que acompaña a presente resolución.
-Proceder á súa publicación no Diario Oficial de Galicia.
Santiago de Compostela, 16 de xuño de 2010.
Pablo Figueroa Dorrego
Director da Escola Galega de Administración Pública
ANEXO
1. Obxectivos.
«-Coñecer e intercambiar experiencias e instrumentos de actuación entre técnicos da Administración pública galega.
-Establecer un marco de reflexión sobre os custos derivados da xestión dos servizos deportivos e estudar os sistemas e mecanismos para aplicar o equilibrio financeiro nos proxectos de xestión deportiva.
-Análise da dimensión e o conxunto de alternativas existentes desde a perspectiva da xestión e posto en valor dos espazos deportivos públicos, así como as derivacións conseguintes en seguridade e responsabilidade.
-Análise das estratexias para abordar a xestión e a colaboración pública privada na xestión do deporte local.
2. Destinatarios.
Responsables das áreas de deporte da Administración autonómica e local.
4. Contido.
Introdución -Marco sobre a nova política deportiva galega. As políticas deportivas nas administracións públicas. Directrices e evolución. As instalacións deportivas: planificación, deseño e mantemento. Plan estratéxico deportivo local. O financiamento do deporte nas administracións públicas, ámbito local. Patrocinio e mecenato. Xestión da seguridade e instalacións, eventos e actividades deportivas. Sistemas de xestión do deporte no sector público. Experiencias de xestión entre o público e o privado. Criterios de calidade nos servizos deportivos públicos. Novas ferramentas ao servizo da xestión. As novas tecnoloxías.
ORDE do 7 de xuño de 2010 pola que se designa o órgano estatístico sectorial.
CONSELLERÍA DE SANIDADE — III. OUTRAS DISPOSICIÓNS — 23/06/2010

O Decreto 24/2008, do 21 de febreiro, regula os órganos estatísticos sectoriais da Administración da Comunidade Autónoma de Galicia e o procedemento para a súa designación. No punto 1º do seu artigo 2 establece que este órgano está integrado por unha ou varias unidades administrativas que se designarán por resolución da persoa titular do departamento en que se integra organicamente.
De conformidade co establecido nos artigos 1, 2, 3 e 7 do Decreto 24/2008, do 21 de febreiro,
DISPOÑO:
Primeiro.-Designar o órgano estatístico sectorial da Consellería de Sanidade, que se integrará pola unidade administrativa que se especifica a seguir:
a) Posto de traballo: Vicesecretaría Xeral, dependente da Secretaría Xeral.
b) Coordinador ou coordinadora: o funcionario ou a funcionaria titular do posto de traballo que se designa.
c) Localización física: dependencias da Secretaría Xeral, edificio administrativo de San Lázaro, Santiago de Compostela.
Segundo.-Para os efectos do rexistro a que se refire o artigo 3 do Decreto 24/2008, do 21 de febreiro, a Secretaría Xeral comunicará ao Instituto Galego de Estatística os datos relativos á identidade da persoa que, en cada momento, ocupe o posto de traballo que se identifica no punto primeiro, que se nomeará seguindo os procedementos de previsión establecidos na normativa vixente en materia de función pública.
Santiago de Compostela, 7 de xuño de 2010.
María del Pilar Farjas Abadía
Conselleira de Sanidade
ORDE do 17 de xuño de 2010 pola que se amplía a dotación orzamentaria da Orde do 22 de decembro de 2009, pola que se establecen as bases e se convocan para 2010 axudas a empresas para a promoción e mellora da comercialización dos produtos agrarios e agroalimentarios galegos.
CONSELLERÍA DO MEDIO RURAL — III. OUTRAS DISPOSICIÓNS — 23/06/2010

A Orde do 22 de decembro de 2009 (DOG do 29 de decembro de 2009) pola que se establecen as bases e se convocan para 2010 axudas a empresas para a promoción e mellora da comercialización dos produtos agrarios e agroalimentarios galegos, sinala no seu artigo 15, relativo ao financiamento das axudas, a partida orzamentaria e o importe destinado a financiar as axudas. Este artigo establece, así mesmo, a posibilidade de incrementar a dotación orzamentaria conforme o establecido no artigo 30º do Decreto 11/2009, do 8 de xaneiro, que aproba o regulamento da Lei 9/2007, de subvencións de Galicia.
En consecuencia, de acordo co disposto no artigo 30.I.3º do Estatuto de autonomía de Galicia, e en uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo único.
Primeiro.-Amplíase a dotación orzamentaria que se establece na Orde do 22 de decembro de 2009 pola que se establecen as bases e se convocan para 2010 axudas a empresas para a promoción e mellora da comercialización dos produtos agrarios e agroalimentarios galegos.
Segundo.-O incremento da dotación será de 121.621 euros para o exercicio 2010 con cargo á aplicación orzamentaria 13.04.713D.770.0 dos orzamentos da Comunidade Autónoma de Galicia para o ano 2010.
Terceiro.-Esta modificación non afecta o prazo que se establece para a presentación de solicitudes de axuda na dita Orde do 22 de decembro de 2009.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 17 de xuño de 2010.
Samuel Jesús Juárez Casado
Conselleiro do Medio Rural
ORDE do 14 de xuño de 2010 pola que se incrementa o importe das axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/06/2010

Por Orde do 18 de marzo de 2010 (DOG do 13 de abril), a Consellería de Educación e Ordenación Universitaria convocou axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2010.
A disposición terceira desta orde establece que o importe que se distribuirá nesta convocatoria de axudas será de corenta e nove mil novecentos un euros con corenta e dous céntimos (49.901,42 ) e realizarase con cargo á aplicación orzamentaria 09.05.423A.481.0 da Dirección Xeral de Centros e Recursos Humanos.
Non obstante, tamén establece que o importe destas axudas se poderá incrementar se, antes da publicación da resolución de concesión no Diario Oficial de Galicia, se recibe outra transferencia do Ministerio de Educación para esta mesma finalidade.
Recibida a mencionada transferencia do Ministerio de Educación, esta consellería
DISPÓN:
Artigo único.-Incrementar a contía das axudas para financiar actividades das confederacións e federacións de pais de alumnos e ás asociacións de pais de alumnos de centros de educación especial ata noventa e cinco mil tres centos tres euros con corenta e dous céntimos (95.303,42 ), de acordo co establecido na disposición terceira da Orde do 18 de marzo do 2010 (DOG do 13 abril).
Santiago de Compostela, 14 de xuño de 2010.
Jesús Vázquez Abad
Conselleiro de Educación e Ordenación Universitaria
ORDE do 24 de marzo de 2010 pola que se incorpora un novo procedemento ao Rexistro Telemático da Xunta de Galicia, regulado polo Decreto 164/2005, do 16 de xuño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 08/04/2010

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, un novo procedemento, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, créase o Rexistro Telemático da Xunta de Galicia e regúlase a atención ao cidadán,
DISPOÑO:
Artigo único.
1. Inclúense no anexo VII do Decreto 164/2005, do 16 de xuño, procedementos para os que está habilitado o Rexistro Telemático da Xunta de Galicia, e queda, pois, habilitado cos efectos previstos no seu artigo 5.1º o seguinte procedemento:
BS403A Atención da primeira infancia a través do cheque infantil en escolas infantís 0-3 non sostidas con fondos públicos.
2. O procedemento para a tramitación electrónica estará dispoñible no enderezo
http://www.xunta.es/presentacion-electronica-da-xunta-de-galicia.
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 24 de marzo de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
DECRETO 45/2010, do 25 de marzo, polo que se dispón a substitución de membros do Consello Escolar de Galicia.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 06/04/2010

De conformidade co disposto no artigo 6 da Lei 3/1986, do 18 de decembro, de consellos escolares de Galicia, no artigo 10 do Decreto 44/1988, do 11 de febreiro, polo que se desenvolve a dita lei, no artigo 16.1.c) do Decreto 87/1992, do 26 de marzo, polo que se aproba o regulamento de réxime interno do Consello Escolar de Galicia, e atendendo á designación formalizada pola Unión Xeral de Traballadores (UGT) e pola Confederación de Empresarios de Galicia (CEG), por proposta do conselleiro de Educación e Ordenación Universitaria, e logo da deliberación do Consello da Xunta de Galicia, na súa reunión do vinte e cinco de marzo de dous mil dez,
DISPOÑO:
Artigo 1º
Que cesen como membros do Consello Escolar de Galicia:
a) En representación das centrais sindicais máis representativas en Galicia, Mariano García González (Unión Xeral de Traballadores).
b) En representación das organizacións empresariais, José Manuel Álvarez Fernández (Confederación de Empresarios de Galicia).
Artigo 2º
Noméanse membros do Consello Escolar de Galicia, nas condicións determinadas na Lei 3/1986, do 18 de decembro, de consellos escolares de Galicia:
a) En representación das centrais sindicais máis representativas en Galicia, Marcelino Brea Mella (Unión Xeral de Traballadores).
b) En representación das organizacións empresariais, Joaquín Pereira Somoza (Confederación de Empresarios de Galicia).
Artigo 3º
O mandato dos novos membros será polo tempo que resta para completar o mandato da representatividade que desempeñan.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e cinco de marzo de dous mil dez.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación
Universitaria
ORDE do 7 de abril de 2010 pola que se amplía a dotación orzamentaria da Orde do 21 de decembro de 2009 pola que se establecen as bases reguladoras das axudas a agrupacións de produtores para a realización de actividades de información e promoción de produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, e se convocan para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 08/04/2010

A Orde do 21 de decembro de 2009 (DOG nº 252, do 29 de decembro), pola que se establecen as bases reguladoras das axudas a agrupacións de produtores para a realización de actividades de información e promoción de produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, e se convocan para o ano 2010 detalla no seu artigo 18 relativo ao financiamento destas axudas, a aplicación orzamentaria e o importe económico previsto para elas. Este artigo establece a posibilidade de incrementar a dotación orzamentaria destinada ao financiamento destas axudas con remanentes adicionais de acordo coas dispoñibilidades orzamentarias.
En consecuencia, de acordo co disposto no artigo 30.I.3º do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo único.
Primeiro.-Amplíase a dotación orzamentaria que se establece na Orde do 21 de decembro de 2009 pola que se establecen as bases reguladoras das axudas a agrupacións de produtores para a realización de actividades de información e promoción de produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, e se convocan para o ano 2010.
Segundo.-O incremento da dotación para o exercicio 2010 será de 1.511.904 euros, con cargo á aplicación orzamentaria 13.04.713D.781.0, dos orzamentos da Comunidade Autónoma de Galicia para o ano 2010.
Terceiro.-Esta modificación non afecta o prazo que se establece para a presentación de solicitudes de axuda na devandita Orde do 21 de decembro de 2009.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 7 de abril de 2010.
Samuel Jesús Juárez Casado
Conselleiro do Medio Rural
ORDE do 2 de xuño de 2010 pola que se dispón o cesamento, por petición propia,  de membros do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 07/06/2010

Os comités éticos de Investigación Clínica son os encargados de emitir informe sobre todos os ensaios clínicos que se realicen dentro do seu ámbito territorial. Os ensaios clínicos e os comités éticos de Investigación Clínica regúlanse na Comunidade Autónoma polo Decreto 32/1996, do 25 de xaneiro, e polo Real decreto 223/2004, do 6 de febreiro e a Lei 29/2006, do 26 de xullo, de garantías e uso racional dos medicamentos e produtos sanitarios.
A Orde do 11 de xullo de 1996, pola que se crea o Comité Ético de Investigación Clínica de Galicia, no seu artigo 3 dispón que a composición do comité se axustará ao establecido no Decreto 32/1996 e que os seus membros serán nomeados por orde da Consellería de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, a Orde do 11 de xullo de 1996 e a disposición adicional primeira do Decreto 32/1996, do 25 de xaneiro, polo que regula a realización de ensaios clínicos na Comunidade Autónoma de Galicia, por proposta da Secretaría Xeral da Consellería de Sanidade,
DISPOÑO:
Artigo único.-O cesamento, por petición propia, como membros do Comité Ético de Investigación Clínica de Galicia, creado pola Orde do 11 de xullo de 1996, das persoas que se relacionan no anexo.
Santiago de Compostela, 2 de xuño de 2010.
Pilar Farjas Abadía
Conselleira de Sanidade
ANEXO
Cesamento como membros do Comité Ético de Investigación Clínica de Galicia de:
Miguel Ángel Amor Otero, médico especialista en hematoloxía e hemoterapia e facultativo especialista de Área no Complexo Hospitalario Universitario da Coruña.
Jorge Blanco Rodríguez, médico especialista en reumatoloxía e facultativo especialista de Área no Complexo Hospitalario Universitario de Santiago de Compostela
Ángeles Freire Fojo, farmacéutica especialista en farmacia hospitalaria do Complexo Hospitalario Arquitecto Marcide-Nóvoa Santos de Ferrol.
Arturo González Quintela, médico especialista en medicina interna e facultativo especialista de Área no Complexo Hospitalario Universitario de Santiago de Compostela.
Martín Lázaro Quintela, médico especialista en oncoloxía e facultativo especialista de Área no Complexo Hospitalario Universitario de Vigo
Manuel Portela Romero, médico especialista en medicina familiar e comunitaria e facultativo do Centro de Saúde de Padrón.
RESOLUCIÓN do 30 de abril de 2010 pola que se lles dá publicidade aos avais concedidos polo Instituto Galego de Promoción Económica no primeiro trimestre de 2010.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 08/06/2010

O artigo 13.2º do Decreto 284/1994, do 15 de setembro, de regulación de avais do Instituto Galego de Promoción Económica, establece que aos avais concedidos polo Igape se lles dará publicidade no Diario Oficial de Galicia.
En virtude do exposto anteriormente,
RESOLVO:
Un.-Darlles publicidade aos avais concedidos polo Consello de Dirección do Instituto Galego de Promoción Económica (Igape):
Ver referencia pdf "10700D012P088.PDF"
Dous.-Darlles publicidade aos avais concedidos mediante resolución do presidente do Igape en virtude do convenio polo que se establece unha liña de avais do Igape para facilitar ás empresas galegas o acceso ao financiamento operativo adicional:
Ver referencia pdf "10700D012P088.PDF"
Santiago de Compostela, 30 de abril de 2010.
Joaquín Varela de Limia de Cominges
Director xeral do Instituto Galego
de Promoción Económica
ORDE do 25 de maio de 2010 pola que se dispón o nomeamento de vogal en representación da Administración xeral do Estado no Consello de Administración da Autoridade Portuaria de Ferrol-San Cibrao.
CONSELLERÍA DO MAR — II. AUTORIDADES E PERSOAL — 01/06/2010

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da consellería competente en materia de portos para o exercicio das ditas competencias.
Conforme o previsto no artigo 40 da Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberán facerse necesariamente por proposta das administracións públicas e entidades e organismos representados no consello de administración, polo que, en canto órgano competente,
DISPOÑO:
Por proposta do presidente de Portos do Estado o nomeamento de Santiago Bolibar Piñeiro como vogal no Consello de Administración da Autoridade Portuaria de Ferrol-San Cibrao, en representación da Administración xeral do Estado.
Santiago de Compostela, 25 de maio de 2010.
Rosa María Quintana Carballo
Conselleira do Mar
ORDE do 25 de maio de 2010 pola que se dispón o cesamento dun vogal do Consello de Administración da Autoridade Portuaria de Ferrol-San Cibrao.
CONSELLERÍA DO MAR — II. AUTORIDADES E PERSOAL — 01/06/2010

A Lei 27/1992, do 24 de novembro, de portos do Estado e da mariña mercante, texto reformado pola Ley 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio.
O acordo do Consello da Xunta de Galicia do 10 de xaneiro de 2002, modificado polo do 6 de xuño, faculta o titular da consellería competente en materia de portos para o exercicio das ditas competencias.
Conforme o previsto no artigo 40 da Lei 27/1992, do 24 de novembro, de portos do Estado e de mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberán facerse necesariamente por proposta das administracións públicas e entidades e organismos representados no consello de administración, polo que ao abeiro do disposto no artigo 40 da Lei 27/1992, e en canto órgano competente,
DISPOÑO:
O cesamento como vogal do Consello de Administración da Autoridade Portuaria de Ferrol-San Cibrao, en representación da Administración xeral do Estado, de Gonzalo Sirvent Zaragoza, agradecéndolle os servizos prestados.
Santiago de Compostela, 25 de maio de 2010.
Rosa María Quintana Carballo
Conselleira do Mar
b) NOMEAMENTOS CONSELLERÍA DO MAR
ORDE do 19 de xullo de 2010 pola que se modifica a Orde do 5 de febreiro de 2009, da Consellería do Medio Rural, pola que se aproba o Regulamento da indicación xeográfica protexida Castaña de Galicia e do seu Consello Regulador e se nomea o Consello Regulador Provisional.
CONSELLERÍA DO MEDIO RURAL — III. OUTRAS DISPOSICIÓNS — 23/07/2010

Por orde da Consellería do Medio Rural, do 5 de febreiro de 2009 (corrección de erros DOG nº 34, do 18 de febreiro), aprobouse o Regulamento da indicación xeográfica protexida Castaña de Galicia e do seu Consello Regulador e nomeouse o Consello Regulador Provisional.
En reunión do Pleno do Consello Regulador do 21 de xuño de 2010, aceptouse a renuncia, por motivos persoais, de Juan José Estévez Fernández como vogal dese Consello Regulador, así como a súa substitución por Domingo Fidalgo Gutiérrez.
Na súa virtude, por proposta do Pleno do Consello Regulador, tendo en conta as consideracións expostas e o disposto no artigo 4 do Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores,
DISPOÑO:
Artigo único.-Modifícase o artigo 2 da Orde do 5 de febreiro de 2009, da Consellería do Medio Rural, pola que se aproba o Regulamento da indicación xeográfica protexida Castaña de Galicia e do seu Consello Regulador e se nomea o Consello Regulador provisional, que queda redactado da seguinte maneira:
«Artigo 2º.-Nomeamento do Consello Regulador Provisional.
Noméase, por proposta do sector, o Consello Regulador da indicación xeográfica protexida Castaña de Galicia, con carácter provisorio ata que teñan lugar eleccións na forma determinada pola normativa vixente.
Queda formado polos membros seguintes:
Presidente: Jesús Quintá García.
Vogais polo sector produtor:
-Guillermo Lago Pérez.
-Domingo Fidalgo Gutiérrez.
-María Páez Pérez.
-Alberto Vázquez Rodríguez.
-Xosé Manuel Guerra Nieves.
-Mónica Vázquez Blanco.
Vogais polo sector de operadores-comercializadores e almacenistas en fresco:
-José Domingo Gómez Fidalgo.
-Francisco Barredo González.
-Juan Pedro Fernández López.
Vogais polo sector industrial de industrias de procesamento:
-Maite González Estévez.
-Miguel Ángel Areán González.
-José Domingo Posada González».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de xullo de 2010.
Samuel Jesús Juárez Casado
Conselleiro do Medio Rural
ORDE do 19 de xullo de 2010 pola que se modifica o anexo da Orde do 25 de xuño de 2009, pola que se adopta decisión favorable en relación coa solicitude de rexistro da modificación do prego de condicións da indicación xeográfica protexida Pataca de Galicia ou Patata de Galicia.
CONSELLERÍA DO MEDIO RURAL — III. OUTRAS DISPOSICIÓNS — 23/07/2010

Con data do 6 de xullo publicouse no Diario Oficial de Galicia a Orde do 25 de xuño de 2009 pola que se adopta decisión favorable en relación coa solicitude de rexistro da modificación do prego de condicións da indicación xeográfica protexida Pataca de Galicia ou Patata de Galicia.
A dita orde aprobouse ao abeiro da normativa de aplicación, isto é, o Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores; o Real decreto 1069/2007, do 27 de xullo, polo que se regula o procedemento para a tramitación das solicitudes de inscrición no rexistro comunitario das denominacións de orixe protexidas e das indicacións xeográficas protexidas e a oposición a elas e o Regulamento (CE) 510/2006, do Consello, do 20 de marzo, sobre a protección das indicacións xeográficas e das denominacións de orixe dos produtos agrícolas e alimenticios.
Como é preceptivo, a dita orde incluía como anexo o novo prego de condicións da indicación xeográfica protexida Pataca de Galicia ou Patata de Galicia, a que se dá publicidade deste xeito antes da remisión da solicitude de modificación aos servizos da Comisión Europea, de acordo co procedemento establecido na normativa antes citada.
Posteriormente, mediante a Orde do 18 de xaneiro de 2010, modificouse a letra E do punto 5 do dito anexo para adecuar determinadas especificacións ás exixencias do proceso de acreditación en que está inmerso o consello regulador desta indicación xeográfica protexida.
Con posterioridade, unha vez remitido o expediente á Comisión Europea, os seus servizos trasladan a necesidade de facer algunha modificación puntual no dito prego de condicións, en concreto na súa letra H, relativa á etiquetaxe.
Por todo o anterior,
DISPOÑO:
Artigo único.-Modificación do prego de condicións da indicación xeográfica protexida Pataca de Galicia ou Patata de Galicia.
Modificase a letra H (etiquetaxe) do prego de condicións da indicación xeográfica protexida Pataca de Galicia ou Patata de Galicia, publicado como anexo da Orde do 25 de xuño de 2009, que queda coa seguinte redacción:
«H) Etiquetaxe.
En todos os envases que conteñan o produto amparado deberá aparecer impreso, en tamaño dun terzo da cara principal do envase, o logotipo da denominación e a lenda indicación xeográfica protexida Pataca de Galicia ou Patata de Galicia.
Así mesmo, cada envase levará unha contraetiqueta expedida polo consello regulador, numerada correlativamente e co logotipo da denominación».
Santiago de Compostela, 19 de xullo de 2010.
Samuel Jesús Juárez Casado
Conselleiro do Medio Rural
SERVICIO GALEGO DE PROMOCIÓN DA IGUALDADE DO HOME
E DA MULLER
RESOLUCIÓN do 5 de xullo de 2010 pola que se dá publicidade ás subvencións concedidas ao abeiro da Orde do 23 de marzo de 2010, pola que se establecen as bases reguladoras para a concesión de subvencións, en réxime de concorrencia competitiva, aos clusters empresariais galegos para a mellora da competitividade do tecido empresarial da Comunidade Autónoma de Galicia, e se procede á súa convocatoria para o ano 2010 (código de procedemento IN540A).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 23/07/2010

O artigo 20º das bases reguladoras da dita orde dispón que, no prazo máximo de tres meses contados desde a data de resolución da concesión, se publicará no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Na súa virtude,
RESOLVO:
Ordenar a publicación no Diario Oficial de Galicia das subvencións concedidas con cargo ás aplicacións orzamentarias 08.04.741A.781.0 e 08.04.741.481.0, dentro das liñas de axuda de reforzamento, formación, bolseiros e funcionamento destinadas aos clústers empresariais galegos para a mellora da competitividade do noso tecido empresarial, ao abeiro da citada Orde do 23 de marzo de 2010, e que se relacionan no anexo.
Santiago de Compostela, 5 de xullo de 2010.
P.D. (Orde 30-4-2009, DOG nº 87)
José Riesgo Boluda
Secretario xeral da Consellería de Economía
e Industria
Ver referencia pdf "14000D002P032.PDF"
A Consellería de Economía e Industria resolveu, con data do 14 de xuño de 2010, a concesión das subvencións correspondentes ao procedemento IN540A: axudas aos clústers empresariais galegos para a mellora da competitividade do tecido empresarial da Comunidade Autónoma de Galicia, reguladas e convocadas pola citada Orde do 23 de marzo de 2010, por un importe total de 1.991.699,07 euros e coa seguinte distribución por liñas de axuda e aplicacións orzamentarias:
Ver referencia pdf "14000D002P032.PDF"
CONFLITO positivo de competencia 5045-2010.
TRIBUNAL CONSTITUCIONAL — I. DISPOSICIÓNS XERAIS — 26/07/2010

O Pleno do Tribunal Constitucional, por providencia do 14 de xullo actual, admitiu a trámite o conflito positivo de competencia número 5045-2010, promovido pola Xunta de Galicia, en relación coa Orde ITC/404/2010, do 22 de febreiro, pola que se establecen as bases reguladoras para a concesión de axudas públicas á implantación e ao desenvolvemento da responsabilidade social nas pequenas e medianas empresas: Iniciativa RSE-PYME, e Resolución do 22 de marzo, da Secretaría Xeral de Industria, pola que se efectúa, para o ano 2010, a convocatoria de axudas á implantación e ao desenvolvemento da responsabilidade social nas pequenas e medianas empresas: Iniciativa RSE-PYME e, de conformidade co disposto no artigo 10.2º da LOTC, na redacción dada pola Lei orgánica 6/2007, do 24 de maio, atribuíulle á Sala Segunda, á cal lle correspondeu por quenda obxectiva, o coñecemento deste conflito.
Madrid, 14 de xullo de 2010.
Herminia Palencia Guerra
Secretaria de xustiza do Pleno
ORDE do 13 de xullo de 2010 pola que se incorpora un novo procedemento ao Rexistro Telemático da Xunta de Galicia, regulado polo Decreto 164/2005, do 16 de xuño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 20/07/2010

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde ten por obxecto incluír no anexo VII do Decreto 164/2005, do 16 de xuño, un novo procedemento, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, créase o Rexistro Telemático da Xunta de Galicia e regúlase a atención ao cidadán.
DISPOÑO:
Artigo único.
1. Inclúese no anexo VII do Decreto 164/2005, do 16 de xuño, procedementos para os que está habilitado o Rexistro Telemático da Xunta de Galicia, e queda pois, habilitado cos efectos previstos no seu artigo 5.1º, o seguinte procedemento:
IG524A. Axudas do Igape para o programa de apoio ao acceso ao financiamento para circulante, refinanciamento de pasivos e ampliación de capital das pequenas e medianas empresas, instrumentadas mediante convenio de colaboración entre o Instituto Galego de Promoción Económica (Igape), as sociedades de garantía recíproca e as entidades financeiras adheridas (re-Solve+).
2. O procedemento para a tramitación electrónica estará dispoñible no enderezo:
http://www.xunta.es/presentacion-electronica-da-xunta-de-galicia
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 13 de xullo de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
CONFLITO positivo de competencia 4602-2010.
TRIBUNAL CONSTITUCIONAL — I. DISPOSICIÓNS XERAIS — 26/07/2010

O Pleno do Tribunal Constitucional, por providencia do 14 de xullo actual, admitiu a trámite o conflito positivo de competencia número 4602-2010, promovido pola Xunta de Galicia, contra a Resolución do 1 de febreiro de 2010, do Servizo Público de Emprego Estatal, pola que se aproba a convocatoria para a concesión, con cargo ao exercicio orzamentario de 2010, de subvencións públicas para a execución de plans de formación mediante convenios, de ámbito estatal, dirixidos prioritariamente aos traballadores ocupados, en aplicación da Orde TAS/718/2008, do 7 de marzo, pola que se regula a formación de oferta e se establecen as bases reguladoras para a concesión de subvencións públicas destinadas ao seu financiamento e, de conformidade co disposto no artigo 10.2º da LOTC, na redacción dada pola Lei orgánica 6/2007, do 24 de maio, atribuíulle á Sala Segunda, á cal lle correspondeu por quenda obxectiva, o coñecemento deste conflito.
Madrid, 14 de xullo de 2010.
Herminia Palencia Guerra
Secretaria de xustiza do Pleno
CORRECCIÓN de erros.-Orde do 18 de xuño de 2010 que regula a concesión de axudas por danos provocados nos establecementos turísticos, pola que se desenvolve o Decreto 96/2010, do 17 de xuño, de medidas urxentes para a reparación dos danos causados polas inundacións acaecidas os días 9 e 10 de xuño de 2010 na Mariña luguesa e nos concellos limítrofes.
CONSELLERÍA DE CULTURA E TURISMO — III. OUTRAS DISPOSICIÓNS — 28/07/2010

Advertido erro no texto da dita orde, publicada no DOG número 138, do 21 de xullo de 2010, procede realizar a seguinte corrección:
Na páxina 13.273, no artigo 5º.1, onde di: «Provincia de Lugo: Alfoz, Barreiros, Burela, Cervo, Foz, Lourenzá, Mondoñedo, Ourol, A Pontenova, Ribadeo, Trabada, O Valadouro, O Vicedo e Xove», debe dicir: «Provincia de Lugo: Alfoz, Barreiros, Burela, Cervo, Foz, Lourenzá, Mondoñedo, Ourol, A Pontenova, Ribadeo, Trabada, O Valadouro, Viveiro, O Vicedo e Xove».
ORDE do 12 de xullo de 2010 pola que se procede ao nomeamento como funcionarios/as do corpo facultativo superior de administración da Xunta de Galicia, subgrupo A1, escala de arquitectos, dos/das aspirantes que superaron o proceso selectivo convocado pola Orde do 21 de novembro de 2008.
CONSELLERÍA DE FACENDA — II. AUTORIDADES E PERSOAL — 19/07/2010

Unha vez rematado o proceso selectivo para o ingreso no corpo facultativo superior de administración da Xunta de Galicia, subgrupo A1, escala de arquitectos, convocado pola orde da Consellería de Presidencia, Administracións Públicas e Xustiza do 21 de novembro de 2008 (DOG núm. 234, do 2 de decembro), e realizado o acto de elección de destino previsto na Orde do 2 de xullo de 2010 (DOG nº 128, do 7 de xullo), esta consellería, de conformidade co disposto no Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia e demais normas concordantes,
DISPÓN:
Nomear funcionarios/as do corpo facultativo superior de administración da Xunta de Galicia, subgrupo A1, escala de arquitectos, os/as aspirantes aprobados/as que se relacionan no anexo desta orde, ordenados/as de acordo coa puntuación final obtida, e adxudicarlles como destinos os que figuran no mesmo anexo e co carácter que nel consta, de acordo co acto de elección de destino que tivo lugar o día 12 de xullo de 2010.
Para adquiriren a condición de funcionarios/as, as persoas ás que se refire o anexo desta orde deberán cumprir os requisitos exixidos no artigo 47 do Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, e tomar posesión do correspondente posto de traballo no prazo dun mes, que comezará a computarse a partir do día seguinte ao da publicación desta orde no Diario Oficial de Galicia.
Contra esta orde, que pon fin á vía administrativa, poderase interpoñer, con carácter potestativo, recurso de reposición perante a conselleira de Facenda no prazo dun mes contado desde o día seguinte ao da súa publicación, ou directamente recurso contencioso-administrativo, no prazo de dous meses contados dende esa mesma data, ante a Sala do Contencioso-Administrativo do Tribunal Superior de Xustiza de Galicia, conforme o disposto na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 12 de xullo de 2010.
Marta Fernández Currás
Conselleira de Facenda
ANEXO
Ver referencia pdf "13600D001P007.PDF"
ORDE do 9 de xullo de 2010 pola que se fixa o prezo de venda ao público dunha publicación da Consellería de Traballo e Benestar.
CONSELLERÍA DE TRABALLO E BENESTAR — III. OUTRAS DISPOSICIÓNS — 21/07/2010

En virtude do Decreto 79/2009, do 19 de abril, estableceuse a estrutura orgánica da Xunta de Galicia. Así mesmo, a través do Decreto 83/2009, do 21 de abril, fixouse a estrutura orgánica básica dos seus departamentos. Polo Decreto 335/2009, do 19 de xullo, establécese a estrutura orgánica da Consellería de Traballo e Benestar que asume o exercicio das competencias das políticas autonómicas no ámbito laboral e do benestar.
A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51, sinala a obriga de que os prezos privados sexan publicados no Diario Oficial de Galicia.
Para cumprir este mandado e despois de emitido o preceptivo informe favorable da Consellería de Facenda, esta consellería:
DISPÓN:
Artigo único.
1. Queda aprobado o prezo de venda ao público da publicación que se relaciona no anexo.
2. Este prezo entenderase con IVE incluído.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de xullo de 2010.
Beatriz Mato Otero
Conselleira de Traballo e Benestar
ANEXO
Cooperativas de Galicia. Informe de síntese. 2007: 5,50 .
ORDE do 16 de xullo de 2010 pola que se amplía a dotación orzamentaria para a concesión de axudas para a prevención e defensa contra os incendios forestais en montes veciñais en man común convocadas pola Orde do 7 de abril de 2010.
CONSELLERÍA DO MEDIO RURAL — III. OUTRAS DISPOSICIÓNS — 21/07/2010

A Orde do 7 de abril de 2010 establecéronse as bases reguladoras das subvencións para a prevención e defensa contra os incendios forestais en montes veciñais en man común (Diario Oficial de Galicia nº 67, do 12 de abril de 2010).
No artigo 15 da devandita orde, relativo ao financiamento, detállase nos puntos 1 e 2 a aplicación orzamentaria e o orzamento previsto para as dúas liñas de subvención, mentres que no punto 3 se recolle a posibilidade de ampliar o crédito dispoñible.
Tendo en conta o elevado número de solicitudes de subvencións que se recibiron e a necesidade dun maior financiamento, cómpre ampliar a dotación orzamentaria consignada inicialmente, coa finalidade de poder amparar as solicitudes presentadas, sempre que cumpran co establecido na orde citada anteriormente.
En virtude do exposto, de conformidade co artigo 30.1.3 do Estatuto de autonomía de Galicia, e no uso das facultades que me confire a Lei 1/1983, reguladora da Xunta e do seu presidente,
DISPOÑO:
Artigo único.
Primeiro.-Segundo o disposto no artigo 15.3º da Orde do 7 de abril de 2010, pola que se establecen as bases reguladoras para a concesión de subvencións para a prevención e defensa contra os incendios forestais en comunidades de montes veciñais en man común e se convocan para o ano 2010, a Consellería do Medio Rural, chegado o caso, poderá ampliar o crédito dispoñible para o financiamento desta orde, cando o aumento veña derivado de:
a) Unha xeración, ampliación ou incorporación de crédito.
b) A existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
c) No suposto previsto no artigo 25.3º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O incremento do crédito queda condicionado á declaración de dispoñibilidade do crédito como consecuencia das circunstancias antes sinaladas e, se for o caso, logo de aprobación da modificación orzamentaria que proceda.
Segundo.-Amplíase a dotación orzamentaria da aplicación orzamentaria 13.05.551B.770.0 que se recolle na orde desta consellería, do 7 de abril de 2010 (Diario Oficial de Galicia nº 67, do 12 de abril), pola que se convocan subvencións para a prevención e defensa contra os incendios forestais en montes veciñais en man común, nun total de 660.000 euros para a liña I: subvencións para o control selectivo de combustible.
Terceiro.-Esta modificación non afecta o prazo que se establece para a presentación de solicitudes de axuda na devandita Orde do 7 de abril de 2010.
Santiago de Compostela, 16 de xullo de 2010.
Samuel Jesús Juárez Casado
Conselleiro do Medio Rural
ORDE do 15 de xullo de 2010 pola que se modifica a Orde do 7 de febreiro de 2008, pola que se fai pública a composición do Consello Social da Universidade de Santiago de Compostela.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 21/07/2010

Pola Orde do 7 de febreiro de 2008 (DOG do 25 de febreiro) faise pública a composición do Consello Social da Universidade de Santiago de Compostela.
Segundo a Lei 1/2003, do 9 de maio, dos consellos sociais do Sistema Universitario de Galicia, artigo 10.1º letra a), os membros do consello social cesarán pola expiración do período de mandato, especificándose ademais que as vacantes as debera cubrir a autoridade, entidade ou institución correspondente no prazo máximo de 3 meses. De non se lle comunicar o acordo de designación dentro do devandito prazo ao conselleiro competente en materia universitaria, o posto permanecerá vacante ata a finalización do correspondente mandato. En todo caso, o membro substituído entenderase nomeado polo período que reste do anterior mandato.
O artigo 7.4º desta lei establece que os acordos de designación de membros do consello social serán comunicados ao conselleiro competente en materia universitaria, quen procederá ao seu nomeamento mediante orde da súa consellería.
Con data do 9 de xullo de 2010, o presidente do Consello Social da Universidade de Santiago de Compostela comunica o nomeamento de Lourdes Batán Aira como xerente da dita universidade en substitución de Dulce María García Mella.
Por todo iso,
DISPOÑO:
Artigo único.
Nomear a Lourdes Batán Aira, xerente da Universidade de Santiago de Compostela, como membro nato do consello social desta universidade en substitución de Dulce María García Mella.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 15 de xullo de 2010.
Jesús Vázquez Abad
Conselleiro de Educación e Ordenación Universitaria
RESOLUCIÓN do 24 de xuño de 2010, do Departamento Territorial de Pontevedra, pola que se adxudica o financiamento dos proxectos de fomento do uso do galego dos equipos de normalización e dinamización dos centros de ensino privados de Galicia que imparten ensinanzas regradas de niveis non universitarios para o ano 2010, ao abeiro da resolución da Secretaría Xeral de Política Lingüística do 10 de decembro de 2009 (Diario Oficial de Galicia, do 11 de xaneiro de 2010).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/07/2010

O xefe territorial da Consellería de Educación e Ordenación Universitaria de Pontevedra, despois de ver a proposta formulada pola comisión ao abeiro do artigo 9.1º, que fiscalizou a Intervención Territorial Delegada, e delegadas as competencias, resolve adxudicar as cantidades propostas que se reflicten a continuación:
Ver referencia pdf "13700D008P034.PDF"
Contra esta resolución caberá interpoñerse recurso de reposición, no prazo dun mes, ante a Secretaría Xeral de Política Lingüística ou, directamente, recurso contencioso-administrativo, no prazo de dous meses ante o Tribunal Superior de Xustiza de Galicia, contados os prazos, en ambos os dous casos, desde o día seguinte ao da publicación desta resolución no Diario Oficial de Galicia.
Pontevedra, 24 de xuño de 2010.
César A. Pérez Ares
Xefe do Departamento Territorial de Pontevedra
RESOLUCIÓN do 1 de xullo de 2010, do Departamento Territorial de Ourense, pola que se adxudica o financiamento dos proxectos de fomento do uso do galego dos equipos de normalización e dinamización dos centros de ensino privados de Galicia que imparten ensinanzas regradas de niveis non universitarios para o ano 2010, ao abeiro da resolución da Secretaría Xeral de Política Lingüística do 10 de decembro de 2009 (Diario Oficial de Galicia, do 11 de xaneiro de 2010).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/07/2010

A xefa territorial da Consellería de Educación e Ordenación Universitaria de Ourense, despois de ver a proposta formulada pola comisión ao abeiro do artigo 9.1º, que fiscalizou a Intervención Territorial Delegada, e delegadas as competencias, resolve adxudicar as cantidades propostas que se reflicten a continuación:
Ver referencia pdf "13700D008P034.PDF"
Contra esta resolución caberá interpoñerse recurso de reposición, no prazo dun mes, perante a Secretaría Xeral de Política Lingüística ou, directamente, recurso contencioso-administrativo, no prazo de dous meses perante o Tribunal Superior de Xustiza de Galicia, contados os prazos, en ambos os dous casos, desde o día seguinte ao da publicación desta resolución no Diario Oficial de Galicia.
Ourense, 1 de xullo de 2010.
María Sol Díaz Mouteira
Xefa do Departamento Territorial de Ourense